b'\n_START_ARTICLE_\nIsabel Allende\n_START_SECTION_\nLiv og virke\n_START_PARAGRAPH_\nAllende ble f\xc3\xb8dt i Lima i Peru som datter av diplomaten Tom\xc3\xa1s Allende, fetter av Chiles tidligere president Salvador Allende. I 1945 ble hennes foreldre separert, og moren flyttet med sine tre barn til Chile, hvor de bodde inntil 1953._NEWLINE_Senere flyttet familien til Bolivia, og deretter til Libanon. I Bolivia gikk Allende p\xc3\xa5 en amerikansk privatskole, og i Libanon p\xc3\xa5 en britisk privatskole i Beirut. Hun returnerte til Chile i 1958 for \xc3\xa5 gj\xc3\xb8re ferdig gymnasiet, og m\xc3\xb8tte der sin fremtidige ektemann, Miguel Fr\xc3\xadas, som hun giftet seg med i 1962._NEWLINE_Fra 1959 til 1965 arbeidet Allende ved FNs mat- og landbruksorganisasjon i Santiago de Chile, senere i Brussel i Belgia og andre steder i Europa. Hennes datter Paula ble f\xc3\xb8dt i 1963. I 1966 returnerte Allende til Chile, og hennes s\xc3\xb8nn Nicol\xc3\xa1s ble f\xc3\xb8dt der samme \xc3\xa5r._NEWLINE_Hun tilh\xc3\xb8rte redaksjonen i magasinet \xc2\xabPaula\xc2\xbb fra 1967, og fra 1973 til 1974 barnemagasinet \xc2\xabMampato\xc2\xbb. Hun publiserte to barnehistorier, La abuela Panchita og Lauchas y Lauchones, samt en artikkelsamling kalt Civilice a su troglodita. Hun arbeidet ogs\xc3\xa5 i chilensk fjernsynsproduksjon for kanalene 7 og 13._NEWLINE_I 1973 hadde Allendes skuespill El embajador premi\xc3\xa8re i Santiago. Samme \xc3\xa5r (11. september) ble Salvador Allende styrtet og drept i et voldelig kupp ledet av Augusto Pinochet. I 1975 dro Allende i eksil i Venezuela. Der arbeidet hun for avisen \xc2\xabEl Nacional\xc2\xbb i Caracas og som gymnasl\xc3\xa6rerinne._NEWLINE_I 1981 ble hun kjent med at hennes bestefar, som var 99 \xc3\xa5r gammel, l\xc3\xa5 p\xc3\xa5 sitt d\xc3\xb8dsleie. Hun begynte \xc3\xa5 skrive et brev til ham som senere utviklet seg til romanen \xc3\x85ndenes hus. Boken ble filmatisert i 1993 av Bille August og er blant annet oversatt til norsk._NEWLINE_Den norske regiss\xc3\xb8ren Per Olav S\xc3\xb8rensen dramatiserte i 1994 Allendes Eva Luna forteller \xe2\x80\x93 kalt Stories \xe2\x80\x93 til gode kritikker.'